*****

ΚΑΝΟΝΙΣΜΟΣ (ΕΟΚ) αριθ. 199/90 ΤΟΥ ΣΥΜΒΟΥΛΙΟΥ

της 22ας Ιανουαρίου 1990

για την τροποποίηση του κανονισμού (ΕΟΚ) αριθ. 2112/87 που θεσπίζει ειδικά μέτρα για ορισμένα μεταποιημένα προϊόντα με βάση το έλαιο στην Ισπανία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 89 παράγρφος 1,

την πρόταση της Επιτροπής,

Εκτιμώντας:

ότι το άρθρο 15 του κανονισμού (ΕΟΚ) αριθ. 475/86 του Συμβουλίου της 25ης Φεβρουαρίου 1986 για τη θέσπιση των γενικών κανόνων του καθεστώτος ελέγχου των τιμών και ποσοτήτων που διατίθενται στην κατανάλωση στην Ισπανία όσον αφορά ορισμένα προϊόντα του τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 198/90 (2), προβλέπει την καθιέρωση ελέγχου των τιμών στην κατανάλωση, όπως αναφέρεται στο άρθρο 94 παράγραφος 1 στοιχείο β) της πράξης προσχώρησης·

ότι ο κανονισμός (ΕΟΚ) αριθ. 1183/86 της Επιτροπής της 21ης Απριλίου 1986 για τη θέσπιση των λεπτομερειών του καθεστώτος ελέγχου των τιμών και των ποσοτήτων που διατίθενται στην κατανάλωση στην Ισπανία όσον αφορά ορισμένα προϊόντα του τομέα των λιπαρών ουσιών (3), όπως τροποποιήθηκε τελευταία από τον κανονισμό (ΕΟΚ) αριθ. 3729/88 (4), προβλέπει την είσπραξη εισφοράς, κατά τη διάθεση στην κατανάλωση, στην εσωτερική αγορά στην Ισπανία, των ελαίων που προορίζονται για την ανθρώπινη κατανάλωση και που απαριθμούνται στο παράρτημα Ι του κανονισμού (ΕΟΚ) αριθ. 1183/86· ότι η εν λόγω εισφορά καθορίζεται βάσει της διαφοράς μεταξύ, αφενός, της τιμής ελαίου σόγιας που ίσχυε στην Ισπανία κατά τη διάρκεια της περιόδου εμπορίας 1984/85 και, αφετέρου, της τιμής ελαίου που εισάγεται στην Ισπανία από τρίτες χώρες·

ότι το άρθρο 1 του κανονισμού (ΕΟΚ) αριθ. 2112/87 του Συμβουλίου (5) προβλέπει την επιστροφή της εισφοράς που αναφέρεται στο άρθρο 14 του κανονισμού (ΕΟΚ) αριθ. 1183/86, μετά από αίτηση της χρησιμοποιούσας επιχείρησης, για τα έλαια που χρησιμοποιούνται για την παρασκευή μαγιονέζας και άλλων εκλεκτών σαλτσών·

ότι ο όγκος των ισπανικών εισαγωγών λιπών και ζωικών ελαίων που δεν υπόκεινται στο καθεστώς ελέγχου έχει αυξηθεί, έτσι ώστε να διακυβεύεται η όλη ισορροποία του τομέα και η επιδίωξη των στόχων που προβλέπονται για την περίοδο του «standstill»· ότι πρέπει να αποκατασταθεί ο ανταγωνισμός μεταξύ των διαφόρων λιπών και φυτικών ελαίων, με το να επιτραπεί στις βιομηχανίες να διαθέτουν το έλαιο της σόγιας στην τιμή της διεθνούς αγοράς·

ότι πρέπει να προβλεφθεί η δυνατότητα διεύρυνσης του καταλόγου των βιομηχανιών τροφίμων που μπορούν να διαθέτουν έλαιο σόγιας στην τιμή της διεθνούς αγοράς, εφόσον η διεύθυνση αυτή δεν διαταράσσει τη χρησιμοποίηση άλλων φυτικών ελαίων, ιδίως του ελαιολάδου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΟΚ) αριθ. 2112/87 αντικαθίσταται από το ακόλουθο κείμενο:

«Άρθρο 1

Η εισφορά που αναφέρεται στο άρθρο 14 του κανονισμού (ΕΟΚ) αριθ. 1183/86 επιστρέφεται, μετά από αίτηση της χρησιμοποιούσας επιχείρησης, για τα έλαια που χρησιμοποιούνται για την παρασκευή των προϊόντων που υπάγονται στους κωδικούς ΣΟ 1516, 1517 και 2103 90 90, για τα οποία έχει καταβληθεί η εισφορά.

Είναι δυνατόν να αποφασισθεί, σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ, η επέκταση της επιστροφής της εν λόγω εισφοράς για τα έλαια που χρησιμοποιούνται για την παρασκευή άλλων προϊόντων, εφόσον η επέκταση αυτή δεν θίγει τη χρησιμοποίηση άλλων φυτικών ελαίων, ιδίως του ελαιολάδου.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Ιανουαρίου 1990.

Για το Συμβούλιο

Ο Πρόεδρος

M. O'KENNEDY

(1) ΕΕ αριθ. L 53 της 1. 3. 1986, σ. 47.

(2) Βλέπε σελίδα 1 της παρούσας Επίσημης Εφημερίδας.

(3) ΕΕ αριθ. L 107 της 24. 4. 1986, σ. 17.

(4) ΕΕ αριθ. L 326 της 30. 11. 1988, σ. 21.

(5) ΕΕ αριθ. L 197 της 18. 7. 1987, σ. 1.